Lewis se spoglopie kan in slag blyLewis Hamilton. Foto: Andrej Isakovic/AFP. Die afgelope Grand Prix in Austin was waarskynlik Lewis Hamilton se beste kans om vanjaar ŉ wedren te wen. Die sewemalige wêreldkampioen het vir ŉ ruk die voortou geneem, maar Max Verstappen het – ondanks ŉ rampspoedige besoek van 11 sekondes aan die kuipe – steeds hopeloos te veel skietgoed in sy Red Bull gehad. Die jong Nederlander geniet tans ŉ yslike voorsprong van 193 punte bó Hamilton op die jaerspunteleer en boonop kan een van die Brit se goeie lopies binnekort tot ŉ einde kom. Hamilton spog met die unieke rekord dat hy sedert sy F1-buiging in 2007 nog elke jaar ten minste een wedren gewen het, maar dit lyk nie of die geskiedenis homself weer gaan herhaal nie. “Ons moet realisties na dinge kyk. Red Bull was nog die hele jaar die vinnigste en dit lyk nie of dinge sommer gaan verander nie,” het die voormalige wêreldkampioen gesê. Volgens Hamilton verdien Mercedes ŉ pluimpie vir hul veggees, maar hulle het tans geen antwoord op Verstappen en kie se vaart nie. “Tensy daar ŉ drastiese verandering is, twyfel ek of ons vanjaar by hulle sal kan kers vashou. Die feit dat Max ons ná daardie kuipstop kon inhaal, dui op die ongelooflike spoed waaroor Red Bull beskik.” Hy is egter optimisties oor Mercedes se kanse in 2023. “Ons het vanjaar al die nodige foute gemaak om ŉ sterker grondslag vir volgende jaar te bou. Indien alles volgens plan verloop, behoort die nuwe seisoen ŉ baie opwindende een te wees.” Jaerspunteleer: Vervaardigerspunteleer: